  Майя Бывальцева Удмуртиысь кивалтэт но Китайысь Guantong компания вузкарон но туризм удысын валче ӵектосъёсты быдэсъян сярысь вераськизы. Со сярысь тодмо луиз 27-тӥ южтолэзе корпорацилэн ыстэм муртъёсыныз пумиськонын. Кенешонэз нуиз улосвыл кивалтэтлэн тӧроез Виктор Савельев. Пусъёмы, элькун кивалтэт но Китайысь Guantong компанилэн ыстэм муртъёсыз 2016-тӥ арын «Бизнес-мост Удмуртии 2016» калыккуспо форумын юнматэм тупанкыл улсын ужало. Со ужкагаз улэ кинюртэмъёссэс пуктӥзы элькунлэн тӧроез Александр Соловьёв, корпорацилэн Россияя кивалтӥсез Го Цин но «Дом Российско-Китайской дружбы» фондлэн быдэсъясь кивалтӥсез Максим Спасский. «Ми кылдытӥм ужанрадлык — кык ӧръёс отын. Со Дэри ёросын вузкарон инты кылдытон но туризм улсын кусыпъёс юнматон. Со ӧр али туж ӝог азинске. Лулчеберетъя но туризмъя министерствоын туризмъя маршрутъёс кылдытӥзы ни. Го Цин (Guantong корпорацилэн Россияя кивалтӥсез — ред.) вераз, пӧсьтолэзе «император поезд» лэземын луоз ни шуыса, соку Китайысь туристъёслэн Удмуртиысь учкымонлыкъёсын тодматскыны луонлыксы кылдоз», — валэктӥз улосвылысь инвестициосты азинтонъя агентстволэн кивалтӥсез Римма Бякова. Удмуртиысь лулчеберетъя но туризмъя министрлэн воштӥсез Денис Утробин верамъя, Китайын улӥсьёс Свято-Михайловской соборе вуылыны, Йӧскалык но Калашников нимо музейёсын тодматскыны, Ижкарысь автозаводэ но Воткакаре ветлыны быгатозы. Guantong компанилы Камбарка портын интыяськыны быгатӥсь логистикая центр тунсыко потӥз. Римма Бяковалэн верамезъя, Удмуртиысь предприятиосы но огазеяськонъёсы вуылэм куноослы улосвылысь агропром огъет но тунсыко. Асьсэ понна валтӥсь удысъёс пӧлы соос пыртӥзы пудо вордонэз но будосъёсты будэтонэз. Кенешонлы йылпумъянъёс лэсьтыса, кивалтэтлэн тӧроез Виктор Савельев вераз, элькун инвесторъёслы котьку усьтэмын но кылдытэм ӵектосъёсты улонэ пыӵатон понна ваньзэ лэсьтоз шуыса. Пумиськонын вераськизы, валче программаосы нимаз-нимаз ужъёс ватсамын луозы шуыса, соосты Удмуртиысь но Guantong компаниысь ӧнерчиос ӵектозы. Тегъёс: Ужбергатон ВикторСавельев Китай Удмуртия инвестициос Инвестициостыазинтонъяагентство РиммаБякова  